Snøscooterfeide i fjellet
Klima- og miljødepartementet har utarbeidet et høringsnotat om bruk av motorkjøretøyer i utmark. De åpner for at kommunene kan gi tillatelse til bruk av motorkjøretøy (Red. anmerk: blant annet snøscooter) til transport av personer, materiell og utstyr i forbindelse med utmarksnæring. Som utmarksnæring regnes «drift av utleiehytter, næringsmessig høsting av naturgoder, turist- og reiselivsnæring, leting og undersøkelse av mineralske ressurser». Kommunene kan også gi tillatelse til at det opprettes egne snøscooterløyper. Forslaget er en videre liberalisering av lovendringen i 2015, som blant annet åpnet for scooterløyper.Det skaper debatt og motstanden er stor – blant annet i Den norske turistforening og i Naturvernforbundet. «Naturvernforbundet beklager sterkt den utviklingen som har funnet sted ved at det prinsipielle skillet mellom nytte- og fornøyelseskjøring er opphevet», skriver forbundsleder Lars Haltbrekken i sin høringsuttalelse. Han fremholder at konsekvensen blir at kommunene nå kan anlegge egne løyper for fornøyelseskjøring. «Det innebærer at kommuner kan legge til rette for svært omfattende løypenett og at svære utmarksområder påvirkes av støy og trafikk. Løypene kan også legges til topper, vann og andre attraktive mål», skriver han. Aktuelt: Frykter scooterbråk i påskenI andre enden av snøscooterløypa befinner Snøscooterimportørenes Forening seg. De er også kritiske. Men med en litt annen innfallsvinkel: I en høringsuttalelse til liberaliseringen av snøscooterbruken, går foreningen til kraftig angrep på forslaget. «Forslaget til forskrift krever faktisk at de som vil ut i naturen i medhold av ny bestemmelse, BARE må kjøre snøscooter. Det blir uttrykkelig forbudt å gå på ski», skriver foreningens sekretær, Arve Lønnum, og viser til følgende begrensning: «Tillatelse til transport av personer kan bare gis for kjøring med snøscooter på vinterføre til bestemte mål. Det kan ikke gis tillatelse til kjøring som har som formål å frakte personer til et utgangspunkt for skitur, skikjøring, kiting eller liknende». Husker du? Tre dødsulykker på snøscooter på én helg– Når de først åpner for bruk av snøscooter i utmark, er det ganske utrolig at det de vil begrense, er at folk skal kunne gå på ski. Jeg vet ikke om jeg skal le eller gråte, sier Lønnum, som er sekretær i Snøscooterimportørenes Forening. – Det myndighetene vil begrense, er bruken av scooter for at folk kunne bringes langt inn i fjellet og fjelltopper for å gå på ski derfra? – Ja, men hvorfor skal begrense den gleden? Det blir spesielt komisk, nei; tragisk, når de samtidig åpner for at skiturister kan bli fraktet inn i høyfjellet med tråkkemaskiner og tyngre beltebiler, sier han og viser til at departementet sier ja til såkalt catskiing, hvor formålet med aktiviteten er å bli transportert opp i fjellet for alpinskikjøring. Departementet skriver at adgangen til å fastsette løyper for catskiing er «begrenset til å gjelde bruk av tyngre beltekjøretøy – altså tråkkemaskiner, beltevogner mv. Snøscootere faller utenfor. Begrunnelsen for å utelate snøscootere er i hovedsak et ønske om å begrense omfanget av denne typen transport. Snøscootere kommer raskere frem og kan dermed komme lengre eller kjøre oftere, og de kan ta seg inn i mer ulendt terreng. Samtidig frakter de færre personer per gang enn tyngre beltevogner».Statssekretær Lars Andreas Lunde i Klima- og miljødepartementet sier de forsøker å balansere flere hensyn. – Vi mener hensynet til lokalt selvstyre og til å støtte opp om mulighetene for lokal verdiskaping er viktig, og i fjor åpnet vi for at kommunene kan gi tillatelse til snøscooterløyper for fornøyelseskjøring. Klima - og miljødepartementet ser på muligheten for å løse opp regelverket om motorferdsel i utmark også på andre områder, blant annet catskiing. Imidlertid ønsker regjeringen ikke fri ferdsel med snøscooter i skogen eller på fjellet, av hensyn til dyreliv og vegetasjon og ikke minst av hensyn til friluftslivet. Der er vi sikre på at vi har det store flertallet av befolkningen med oss, sier han. – Å si at vi vil begrense folks adgang til å gå på ski, er å snu det hele på hodet. Vi ønsker nettopp at folk som beveger seg i fjellet vinterstid, skal gjøre det ved egen maskin og uten bruk av snøscooter eller andre motorkjøretøyer. De som går på ski i påskefjellet, skal få gjøre dette i fred for motordur, sier han. – Hvis hensynet til naturen betyr noe, er det meningsløst å tillatte store og tunge kjøretøy som bråker mye mer. Et tyngre kjøretøy setter dype spor som kan ødelegge for skigåere og endog være farlig når sporene skal krysses i fart av skiløpere, sier Lønnum. Utgangspunktet er at Klima- og miljødepartementet har utarbeidet et høringsnotat om «behov for endringer i forskrift for bruk av motorkjøretøyer i utmark og på islagte vassdrag når det gjelder adgang til persontransport i utmarksnæring». Forslaget åpner ikke for fri bruk av scooter for alle, men det nye er at kommunene kan si ja til at det opprettes egne snøscooterløyper og at snøscooter nå kan brukes til persontransport og i større grad til næringsvirksomhet, blant annet for å få folk ut i terrenget.Den norske Turistforening (DNT) er kritisk. Det fremkommer av deres høringssvar at de går imot en forskriftsendring som vil tillate persontransport i utmark. «Forslaget er ekstra uheldig fordi det ikke stilles krav til planprosess eller kartlegging av naturmangfold og friluftsinteresser der eventuelle løyper vil gå», fremholder leder for naturforvaltningen i DNT, Anne Mari Aamelfot Hjelle. Rådgiver for naturmangfold i Naturvernforbundet, Christian Børs Lind, sier de allerede har dyrkjøpt erfaring. – I Finnmark har de hatt lovlige løyper, hele 6000 kilometer med løype. Der er erfaringene at snøscooterkjørerne bruker nettet til å komme seg innover viddene, for så å kjøre ulovlig. Løyper bidrar altså bare til økt ulovlig kjøring. Det står i skarp kontrast til det Snøscooterimportørenes Forening har brukt som hovedargument: Når det kommer lovlige løyper vil den ulovlige bruken forsvinne. Erfaringene er at det motsatte skjer og at det blant annet fører til at ekstremt skye rovfugler får hekkingen sin redusert og ødelagt, på grunn av scooterstøy, sier Børs Lind.Departementet har bedt Miljødirektoratet om at høringsforslaget sendes sammen med høringen på bruk av el-sykkel i utmark, som det nå åpnes for. Aktuelt: Unngå disse blemmene når du kjøper el-sykkel Den stadig mer populære el-sykkelen sees stadig oftere også langt inn i skog og natur og, det har de faktisk ikke lov til i dag. Også i fremtiden vil du ikke kunne bruke el-sykkelen som du vil i skog og mark. Miljødirektoratets forslag innebærer at det blir tillatt med bruk av el-sykkel i utmark, men avgrenset til vei og opparbeidet sti.
Nå kan det bli lov å kjøre snøscooter flere steder. – Det er bra, men det er fortsatt komikveld på høyt nivå, sier snøscooter-talsmann Arve Lønnum. Miljøorganisasjonene er kritiske.